KIRJALLINEN KYSYMYS E-3881/02 esittäjä(t): Jorge Hernández Mollar (PPE-DE) komissiolle. Sähkön ja lämmön yhteistuotantolaitosten rakentamista koskeva yhteisön tuki.



Virallinen lehti nro 192 E , 14/08/2003 s. 0143 - 0144



KIRJALLINEN KYSYMYS E-3881/02 esittäjä(t): Jorge Hernández Mollar (PPE-DE) komissiolle (10. tammikuuta 2003) Aihe: Sähkön ja lämmön yhteistuotantolaitosten rakentamista koskeva yhteisön tuki Malagalaisessa kunnassa Villanueva de Algaidasissa (Espanja) sijaitseva yritys avaa ennen vuoden 2002 päättymistä Andalusiassa ensimmäisen yksityisen laitoksen, jonka tarkoituksena on tuottaa sähköenergiaa käyttämällä oliiviöljyn valmistusprosessin tuloksena saatua kuorijätettä. Uuden, 25 miljoonaa wattia tuottavan laitoksen rakennustyöt ovat käytännössä päättyneet, ja energia myydään alueen sähkönjakeluyritykselle. Sähköä toimitetaan alueella noin kolmelle miljoonalle taloudelle. Andalusiassa tuotetaan runsain määrin oliiveja, ja edellä esitelty hanke on uusi ja käyttökelpoinen. Voiko komissio siis kertoa, mitä yhteisön tukia ja kannustimia voisivat saada kaikki ne andalusialaiset oliivialan yritykset, jotka haluaisivat seurata tämän piakkoin Malagassa käynnistyvän aloitteen mallia? Loyola de Palacion komission puolesta antama vastaus (13. helmikuuta 2003) Komissio on varsinkin viimeisten viiden vuoden aikana pyrkinyt erityisen aktiivisesti ohjaamaan ja kehittämään yhteisön politiikkaa uusiutuvan energian alalla. Kehitettyjen uusiutuvien energialähteiden joukossa biomassalla ja jätteellä on eniten potentiaalia energian tuotantoon (noin 60 %). Yhteisön kannustimien ja yhteisön tukien osalta komissio voi Andalusiassa sijaitsevia oliivien kuorijätettä hyödyntäviä yhdistettyjä lämpö- ja voimalaitoksia ajatellen tuoda esiin seuraavat mahdollisuudet: - Tutkimusta ja teknologian kehittämistä koskevasta kuudennesta puiteohjelmasta (20032006) annetaan tukea uusiutuvien energialähteiden käytön tutkimukseen ja edelleen kehittämiseen erikoisohjelman Eurooppalaisen tutkimusalueen integrointi ja lujittaminen kautta. Erityisohjelman ensisijainen aihealue on Kestävä kehitys, globaalimuutos ja ekosysteemit, jonka alaisuuteen kuuluu Kestävät energiajärjestelmät. Ohjelmasta annetaan erityisesti tukea uusien innovatiivisten teknologioiden yhteisrahoitukseen (biopolttoaineiden ja perinteisten polttoaineiden) yhteispolton alalla ja suurimittaiseen uusiutuvan sähkön ja lämmön yhteistuotantoon tarkoitettujen laitosten yhteisrahoitukseen. - Uuden älykästä energiaa koskevan ohjelman (Älykäs energiahuolto Euroopalle) on määrä käynnistyä myöhemmin tänä vuonna, ja siitä annetaan tukea uusiutuvien energialähteiden innovatiivisten sovellusten edistämiseen. - Lisäksi parlamentin jäsenen mainitsema hanke voisi saada yhteisrahoitusta rakennerahastoista Andalusian alueelle vuosiksi 20002006 vahvistetun yhdennetyn toimenpideohjelman puitteissa. - Komissio muistuttaa, että toissijaisuusperiaatteen mukaisesti yhteisrahoituksesta hyötyvien hankkeiden valinta kuuluu jäsenvaltiolle, ja se tehdään varsinkin ohjelma-asiakirjoissa vahvistettujen valintaperiaatteiden mukaan. Kyseisen yhtiön kannattaisi siten kääntyä suoraan asiasta vastaavan kansallisen viranomaisen puoleen: Dirección General de Fondos Europeos de la Consejería de Economía y Hacienda de la Junta de Andalucía, jonka osoite on Isla de la Cartuja, Edificio Torretriana, 5a planta, 41071 Sevilla.